Rozsah jihlavského jazykového ostrova.
**Jihlavský jazykový ostrov** (nem. Iglauer Sprachinsel) bol nemecký jazykový ostrov na pomedzí Čiech a Moravy v okolí Jihlavy (*Iglau*). Bol najvýznamnejšou nemeckou jazykovou enklávou v Českých krajinách. Tvorilo ho dovedna 56 nemeckých obcí.

Do roku 1945 bola oblasť obývaná prevažne nemeckým obyvateľstvom. Územie o veľkosti približne 10×40 km bolo roztiahnuté v severojužnom smere. V menšej južnej, moravskej, časti zasahoval k obciam Stonařov a Otín, vo väčšej severnej, českej, zase k Ždírci a Jilemníku neďaleko Havlíčkovho Brodu (do roku 1945 *Německý Brod*). Najväčšiu šírku ostrov dosahoval v okolí Jihlavy.

Dejiny
------

### Do prvej svetovej vojny

Nemectvo v Jihlave malo 800-ročnú tradíciu. Nemecká komunita bola založená kolonizačnou vlnou, ktorú podporovali Přemyslovci, v prvej polovici 13. storočia. Vtedy tu boli objavené ložiská striebra a panoval nedostatok pracovnej sily. Kolonistom boli udeľované široké privilégiá a preto s baníkmi prichádzali aj remeselníci, kupci apod. Nemci tak osídlili celú oblasť, v ktorej si udržiavali vedúce postavenie.

Ich zásluhou bolo vypracované tzv. *Jihlavské horní právo*, udelené mestu okolo roku 1249. Ním sa posilnilo postavenie mesta v rámci krajiny a súčasne sa vytvorili podmienky na stáročnú germanizáciu.

Rozvoj továrenskej výroby na začiatku 19. storočia znamenal prílev českej pracovnej sily z českého vnútrozemia do Jihlavy. Posilňovanie českého etnika, ktoré bolo predtým bez problémov ponemčované, vyvolalo zakladanie nemeckých spolkov, ktoré sa snažili o obranu a upevňovanie nemectva. Takisto počet českých škôl bol podhodnotený - v roku 1910 žilo v Jihlave podľa oficiálnych štatistík 5 210 Čechov, ale sídlila tu len jedna česká základná škola s ôsmimi triedami.

### V ČSR

Po prvej svetovej vojne tu panovala nespokojnosť so vznikom Česko-Slovenska a pod vedením nemeckého politika Logmanna von Auen sa Nemci pokúšali vytvárať nemecké župy (Nemecké Čechy, Sudetenland, Deutschsüdmähren, Šumavská župa), ktoré sa mali stať súčasťou Nemecka, resp. Nemeckého Rakúska. Česko-Slovensko ale nemecko-rakúskym nárokom neustúpilo a územie tak zostalo súčasťou ČSR.

Jihlavský jazykový ostrov bol určitý fenomén v rámci prvej i druhej republiky. Adolf Hitler ho dokonca na základe mníchovskej dohody pôvodne chcel zlúčiť s Ríšou. Oblasť ale nehraničila so Sudetami a preto bola na šesť mesiacov jestvovania druhej republiky ponechaná Česko-Slovensku.

Územný rozsah a demografia
--------------------------

Do roku 1945 bola oblasť obývaná prevažne nemeckým obyvateľstvom. Územie o veľkosti približne 10×40 km bolo roztiahnuté v sverojužnom smere. V južnej, moravskej, časti zasahoval k obciam Stonařov a Otín, vo väčšej severnej, českej - patril sem takmer celý súdny okres *Štoky*, zase k Ždírci a Jilemníku neďaleko Havlíčkovho Brodu. Najväčšiu šírku ostrov dosahoval v okolí Jihlavy.

V roku 1910 v oblasti žilo 48 692 obyvateľov, z toho 38 528 malo obcovaciu reč nemeckú (približne 79 %). V roku 1921 na tom istom území bolo sčítaných 48 056 obyvateľov, pričom Nemcov bolo 25 742 (54 %).

Literatúra
----------

O udalostiach v jihlavskom jazykovom ostrove počas Protektorátu Čechy a Morava sa obšírne venuje kniha *Jihlava pod hákovým křížem* ocenená cenou *Rady mesta Jihlava* za rok 2009. Prípad povojnového násilia páchaného na obyvateľoch nemeckej národnosti pri Dobroníne na Jihlavsku sa označuje ako „prípad Budínka".

Referencie
----------

1. 1 2 3 4 5  JAŠŠ, Richard; FŇUKAL, Miloš. *The German language island of Brno, Olomouc and Jihlava during German-Austrian irredentism in the autumn of 1918* [online]. MORAVIAN GEOGRAPHICAL REPORTS, 2009, [cit. 2013-06-14]. Dostupné online. (po anglicky)
2. 1 2 3 4 5 6 7 8 9 10 11  ŠEBESTA, Jaroslav. *Další sebrané poznámky: KČP k historii česko - německých vztahů na Jihlavsku* [online]. [Cit. 2013-06-13]. Dostupné online. (po česky)
3. ↑  Encyklopedie dějin města Jihlava
4. 1 2 3   *V Jihlavě chtěli vyhodit Hitlera do povětří* [online]. Česká televize, [cit. 2013-06-13]. Dostupné online. (po česky)

Pozri aj
--------

* Brniansky jazykový ostrov

Externé odkazy
--------------

* Die Iglauer Sprachinsel (po nemecky)

Zdroj
-----

*Tento článok je čiastočný alebo úplný preklad článku Jihlavský jazykový ostrov na českej Wikipédii.*

  


| * z
* d
* u
Nemecké jazykové ostrovy na území Česka |
| --- |
| 
* Brniansky jazykový ostrov
* Českobudějovický jazykový ostrov
* Jihlavský jazykový ostrov
* Olomoucký jazykový ostrov
* Strýčický jazykový ostrov
* Svitavský jazykový ostrov (Hřebečsko)
* Vyškovský jazykový ostrov

 | Etnická mapa Rakúsko-Uhorska |